Omukubiriza w’olukiiko lw’eggwanga Rebecca Alitwala Kadaga y’akulembeddemu abakungu ba ministry y’eby’obulamu okukuza olunaku lw’okujjuukirirako kaweefube w’okulwanyisa ekirwadde kya Sickle Cell ku mikolo egitegekeddwa e Kamuli olwa leero.
Emikolo gino gyakuvugirako omubala ogugamba nti ‘’Muveeyo mwogere’’ ku kirwadde kino nga Kamuli yalondebwa engeri oluvannyuma lw’okusangibwa nga yeemu ku zisingamu abantu abalina obulemu buno.
Ssaabasajja Kabaka wa Buganda Ronald Muwenda Mutebi II asiimye ne yeetaba mu kugema abaana abakungaanyiziddwa ku ddwaliro lye Ntwetwe Health Centre III mu lussisira lw’eby’obulamu olwakubiddwawo Obwakabaka bwa Buganda.Atusakira ag’Embuga Zirimala Daudi eyessizza mu ddene n’awondera Omutanda ategeezezza nti abalwadde nkumi na nkumi be bajjanjabiddwa.Ono ayogedde n’omu ku basawo owa Mukwaya General Hospital akuliddemu banne n’ategeeza nti abasinga ku balwadde abajjanjabiddwa mu lusiisira luno basangiddwa n’omusujja gw’ensiri ng’abasinga ku bano babadde bakyala bazito n’abaana abato.
Ssaabasajja Kabaka wano w’asuubirwa okuva ate agende mu nteekateeka y’eby’enjigiriza era mu ssazalye lino erye Ssingo ewa musajjawe Mukwenda.
Bya Kizindo Lule
Olwa leero lwa Walumbe Olw’okubiri ennaku z’omwezi ziri 13th omwezi ogwa Ssebaaseka Ogw’omukaaga.
Olwa leero njagadde tuyige ku nnono y’erinnya Kimera ery’Abalangira.
Kimera omubereberye yali mutabani wa Mulangira Kalemeera eyawangangusibwa mu Bunyoro ng’ono gyeyamuzaalira mu muka Kabaka wa Bunyoro Winyi ow’enseenene Wannyana.
Ng’Obuganda bulakasidde tewali Kabaka oluvannyuma lwa Ccwa Nnabakka okubula bwasalawo okunona Omulangira eyayitibwanga Wakyama Kalemeera gweyazaalira e Bunyoro oluvannyuma eyatuumwa Kimera ajje asikire entebe y’abajjajjaabe.
Ono yanonwa abataka abawerako mu kiseera Ssebwana weyakuumiranga Nnamulondo.
Abamu ku bataka Omulangira ono beyajja nabo okuva e Bunyoro kwaliko Katumba eyafuuka Mugema,Makumbi eyafuuka Kayiira GaajuuleNsamba Lukonge owe Buwanda n’abalala.
Omulangira ono Obwakabaka yabuuliira Ganda n’akuba Embuga ku Masanafu era bweyava awo n’agenda azimba ku Lubaga.
Ono abe Bunyoro gyeyazaalirwa era gyeyakulira be baamwogerako nti Omulangira eyamera ku Buganda Kimera,okuva olwo n’akazibwako Kimera.
Ono ye Kabaka ayogerwako okusinga okuleeta kuno Abanyoro olw’okuzaalirwa mu Lubiri lwa Kabaka waayo.
Oluuyi oluvvunkanira obukulembeze mu ggwanga lya South Sudan oluli emabega w’eyaliko omumyuka w’omukulembeze w’eggwanga eryo lunyomodde entegeeragana eyatuukiddwako ne Gov’t ya wano ku kussa wansi eby’okulwanyisa n’okusitulanga endooliito mu ggwanga eryo ezitaggwa.
Amyuka Ssekamwa w’oluuyi oluwabula Gov’t eyo Col Lam Paul ategeezezza nti ebyo byabadde byoya byanswa.
Omubaka wa Ggomba mu lukiiko lw’eggwanga olukulu Kalule Ssengo abazadde abalemereddwa okusasulira abaana baabwe ssente z’eky’emisana ku masomero amaliridde kubavunana.
Ono ategeezezza nti akwataganye ne poliisi awamu n’abakulira amasomero bawenje abazadde bonna abaagala okulemesa ensoma y’abaana baabwe.John Bemba atangaazizza.
Omu ku banene ku luuyi oluwabula Gov’t ya kuno asongeddwamu olunwe mu kibbattaka.Munnayuganda akolera mu ggwanga lya South Africa Steven Wobweni agamba nti Nandala Mafabi aliko ensimbi zeyamuwola oluvannyuma lw’okumusingira ekyapa ky’ettakalye wabula oluvannyuma n’akitegeera nti yeekobaana n’abakungu b’eby’ettaka n’akyusa ekyapa kino n’akizza mu mannyage.
Ono agamba nti yaalibadde mwetegefu okusasula ensimbi z’omukulu ono ng’amuteereddemu n’amagoba wabula amusaba Obuwumbi Butaano ssonga n’ettakalye atandise okulizimbako ebizimbe oluvannyuma lw’okumutegeeza nga ye bwatali muwozi wa nsimbi.
Bya Kizindo Lule
Olwa leero lwa Kazooba Olwa Bbalaza,ennaku z’omwezi ziri 12th omwezi ogwa Ssebaaseka Ogw’omukaaga.
Mu kawaayiro kaffe kano ak’Omumuli gw’eby’ennono leero tutunuulidde erimu ku mannya agaava mu ntabaalo za Buganda n’amawanga amalala erya Ngabo.
Engabo emanyiddwa ng’eky’okulwanyisa ekitangira omutabaazi/omulwanyi obutafumitwa Ffumu lya mulabe eky’okulwanyisa ekyakozesebwanga ennyo mu nnono y’entalo.
Bakyala b’abatabaazi abaabanga basigadde n’embuto bwebaazaalanga abaana ab’obulenzi n’ab’obuwala b’abatuumanga Ngabo erinnya lyebaasalangako obusazi.
Erinnya lino mu bulambirira liri ‘Ngabotekyala’ eriva mu lugero olugamba nti ‘‘Nngabotekyala etabaala butabaazi’’
Abantu abaateranga okutuumwa erinnya lino tebaabanga bangu, era abazze bagoberera eby’obufuzi bya wano mujjukira bulungi Pastor Happy David Ngabo eyasabisanga e Najjanankumbi ku kitebe kya FDC.
Erinnya eddala eryefaananyiriza ku lino lya Ngabompya ewoomera Omutabaazi.
Poliisi e Wandegeya eriko abantu mukaaga beetadde emabega w’emitayimbwa lwabigambibwa nti be bamu kubeenyigira mu bunyazi obwafiiriza Kampuni y’eby’empuliziganya eya Airtel obulundo n’obulindo bw’ensimbi.
Ow’eby’amateeka mu kitongole kya UCC Abdul Salaam Waiswa ategeezezza nti bano bakwatiddwa oluvannyuma lw’okutemezebwako nti waliwo abakuluppya abaabayingiridde nebakyusanga amasimu agafuluma n’agayingira eggwanga ekyabafiirizza ensimbi.Ono ategeezezza nti bano baakuggulwako emisango gy’okunyaga nga beeyambisa amagezi ag’ekikugu.
Ministry y’eby’obulamu ng’eri wamu n’ekitongole ky’ekibiina ky’amawangamagatte ekikola ku nsonga z’abaana ekya UNICEF ne WHO batongozza enteekateeka ezigenda okuyitwamu okuziyiza awamu n’okumalira ddala kuno ekirwadde kya Chorela.Mu nteekateeka zino abavunanyizibwa ku kulwanyisa ekirwadde kino mwebagenda n’okuyita okunonya ejjamba erinaayamba mu kaweefube ono.
Mu kiwandiiko ekiteereddwako omukono akulira eby’obujjanjabi mu ministry eno Kakensa Anthony Mbonye,kitegeezeddwa nti ekirwadde kino kye kimu ku bikyasingidde ddala okubeera ekizibu eri eby’obulamu bwa bannayuganda n’okusingira ddala abawangaalira mu bifo ebirina obuzibu n’eby’obuyonjo.
Kkooti ejulirwamu erangiridde Yinginiya Lilian Nakate Sseggujja ng’omubaka omukyala owa Luweero eyalondebwa mu mazima n’obwenkanya.Abalamuzi abasatu abagubadde mu mitambo nga bakulemberwa Amyuka Ssaabalamuzi wa kuno Steven Kavuma bategeezezza nti okusinziira ku bwino eyaleetebwa embuga okuva ku luuyi lwa munne eyamuwalaawala Brenda Nabukenya ng’agamba nti yagulirira abalonzi temulinsa bwogeraageranya omuwendo gw’obululu bweyamusinga.
Twogeddeko ne Yinginya Lilian Nakate nga kkooti y’akalangirira obuwanguzibwe neyeebazannyo bannaluweero bonna abatamwabuliranga.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn